Minikwak avit hawkri humaw,
ner ku pariye “Uhokri giwn” ayiva ig ay kuwis.
Ig kanumka “Uhokri giwn” mmanawa ignewa ekkene wotwiy Uhokri ku samah gihiyekemni.
Ig ay gikak Uhokri.
Ig igyewa Uhokri ig.
Henewatbaki ig ayiva ay gikak Kiyavwiye Uhokri ay minikwak avit hawkri humaw.
Madikte ariknebdi ay amadga hawkri in humaw giwntak Kiyavwiye Uhokri.
Wake ka ignema,
yumakam ariknawnema humewnekam ay amadga inin hawkri.
Dehetniki pes giwntak.
Ku samah kamuw abutni uguh hawkri in keh hiyeg hiyap,
hawata ig uguh gihiyekemnikis,
ig keh igkis hiyak ku pariye hiyakemniki inyewatnene.
Hiyeg amedgenevwi inin gihiyekemnikis ke wotbe abetbe amisnavyebe.
Igme uguh gihiyekemnikis adahan igkis hiyak ku pariye hiyakemniki inyewatnene.
Kibeyne,
ku samah amisnavye ka hiya asamanak adahan misanpih kabutniki,
kawnata hiyeg gihiyekemnikis amebyemni ka hiya gimaptanka.
Minikwak pahavwi awayg awahkiska uminwiy gavit Kiyavwiye Uhokri.
Giw Joawh Batista.
Ig awahkiska atan adahanikwa ekkene wotwiy Kiyavwiye Jesus,
ku pariye uguhne uhiyekemniwiy.
Kiyavwiye Uhokri gimawkan madikte hiyeg kamaxwenekuye givitit Kiyavwiye Jesus awaku ku samah igkis timap giwn Joawh Batista.
Ka ignema Joawh Batista uguhne uhiyekemniwiy.
Kawa.
Ig he gekhetninen.
Igme ner ku pariye igyewa kabutniki ahawkri ig uguh madikte hiyeg gihiyekemnikis.
Minikwak ig Kiyavwiye Jesus danuh atan amadgat inin hawkri.
Ig misakwa ay.
Ignewa keh inin hawkri humaw,
heneme hiyeg amedgenevwi inin hawkri igkis mahikohe ner ku pariye gihumtenkis.
Ig ayta atan amadgat inin hawkri ku pariye gidahan gikehavan,
heneme igkis ku pariye gidahan gikehavan igkis ka muwakavgi.
Gaytakisme muwakavgi.
Nikwe gitkis neras ku pariye muwakavgi,
atere ig ike gawaygikis adahan igkis humaw Kiyavwiye Uhokri gikamkayuvwi.
Mmanawa ku samah igkis kamaxwa givitit Kiyavwiye Jesus igkis humaw Kiyavwiye Uhokri gikamkayuvwi.
Avim ini nikwe igkis wayvuka inyewa Uhokriyanvu.
Ini giwayvukakkis ka guwntakma tino.
In kawnata ariwntakma hiyeg gihiyekemnikis amadgaya inin.
In kawnata akakma mpiksawka akak gikehbetankisma.
Heneme giwntak ignewa Kiyavwiye Uhokri igkis wayvuka.
Kibeyne.
Ig ner ku pariye “Uhokri giwn” ig wageswe hiyeg amadgaya inin.
Ig ihtikekne.
Ig aytwe misekwe atan ubetitwiy wixwiy amadgayavu inin.
Ig ka gabayisima.
Ig awna hiyakemniki ku pariye inyewatnene.
Akakwa wowtyak usuh hiyap gikiytani kabutenne ay givit,
nernewa Kiyavwiye Uhokri gikamkayh gikiytani.
Igme Joawh Batista akkig gitkis hiyeg.
Ig awna:
— Ig Kiyavwiye Jesus igyewa ner ku kamin nah kuwis kinetihwa yit.
Nah kit danuh giw.
Igme danuh nuhavuh butte.
Heneme ig ka aynsima gikiytani mpiyan,
mmanawa avit nah ay,
ig ayiva ay kuwis.
Henewatbaki ig Joawh Batista akkig.
Ig Kiyavwiye Jesus ka gabayisima.
Wixwiyme uti wabaywiy giwntak Kiyavwiye Jesus.
Kibeyne,
ig wagahkisnenekwa wabaywiy adahan takunipti.
Minikwak amekene Moís ekkene Uhokri gikumadukan gitkis hiyeg.
Kurime ig Kiyavwiye Jesus Cristo ig ekkene Kiyavwiye Uhokri gabay gitkis hiyeg.
Ig akki gitkis ku pariye hiyakemniki inyewatnene.
Yuma pahavwinema hiyeg amadgaya inin gihivetni Kiyavwiye Uhokri.
Heneme ignewa gikamkayh ku pariye igyewa Uhokri,
ku pariye ay gihumwa Gig,
ignenwa kahayaksig wotwiy.